దూకుడులో దిగ్గజం!
- ఈ ఏడాది ఎదురులేని రోహిత్‌ శర్మ
నవతెలంగాణ క్రీడా విభాగం
9 శతకాలు, ఎనిమిది అర్ధ సెంచరీలు, 201 ఫోర్లు, 66 సిక్సర్లు. 2019లో ఇప్పటివరకూ రోహిత్‌ శర్మ ధనాధన్‌కు నిదర్శనంగా నిలుస్తున్న గణాంకాలు ఇవి. రాజ్‌కోట్‌లో 43 బంతుల్లో 85 పరుగులు బాదిన రోహిత్‌ శర్మ ఈ ఏడాది అత్యధిక పరుగులు చేసిన బ్యాట్స్‌మన్‌ జాబితాలో అగ్రస్థానంలో కొనసాగుతున్నాడు. కెరీర్‌ వందో టీ20 మ్యాచ్‌లో విశ్వరూపం చూపించిన రోహిత్‌ శర్మ ఇంతవరకూ పరిమిత ఓవర్ల ఫార్మాట్‌ దిగ్గజంగానే కనిపించాడు. వన్డేల్లో డబుల్‌ సెంచరీలు, టీ20ల్లో శతకాలతో రోహిత్‌ శర్మ 50, 20 ఓవర్ల ఫార్మాట్‌లో బౌలర్ల సింహాస్వప్నంగా మారాడు. టీ20 క్రికెట్‌లో అత్యధిక పరుగులు చేసిన బ్యాట్స్‌మన్‌గా కెప్టెన్‌ విరాట్‌ కోహ్లిని రెండో స్థానానికి నెట్టేసిన రోహిత్‌ శర్మ.. కండ్లుచెదిరే బ్యాటింగ్‌ విధ్వంసంతో దూకుడులో దిగ్గజంగా అవతరిస్తున్నాడు.
రాజ్‌కోట్‌ టీ20లో ఆఫ్‌స్పిన్నర్‌ మొసద్దెక్‌ హుస్సేన్‌పై హ్యాట్రిక్‌ సిక్సర్లు బాదిన రోహిత్‌ శర్మ.. నిజానికి ఆ ఓవర్లో వరుస సిక్సర్ల కోసం ప్రయత్నించానని చెప్పాడు. మ్యాచ్‌ అనంతరం బీసీసీఐ.టీవీలో చాహల్‌కు ఇచ్చిన ఇంటర్వ్యూలో రోహిత్‌ ఈ విషయం చెప్పాడు. ' నేను వరుస సిక్సర్ల కోసం ప్రయత్నించాను. నాల్గో బంతికీ సిక్సర్‌ కోసమే వెళ్లాను, కానీ మిస్‌ అయ్యాను. దీంతో సింగిల్స్‌ తీయాలని నిర్ణయించుకున్నాను. ఆఫ్‌ స్పిన్నర్‌ బౌలింగ్‌ చేస్తున్నాడు. మంచు ప్రభావంలో బంతి ఎక్కువగా టర్న్‌ అవదని తెలుసు. క్రీజులోనే ధృడంగా నిలిచి సిక్సర్లు బాదాలని అనుకున్నాను. సిక్సర్లు సంధించేందుకు పెద్ద పెద్ద కండరాలు, సామర్థ్యం అక్కర్లేదు. సరైన టైమింగ్‌, బ్యాట్‌కు మధ్యలో బాదాలి. తల నిటారుగా ఉండాలి, శరీరం సరైన దిశలో ఉంచుకోవాలి. మంచి వికెట్‌పై ఈ విషయాలను గమనంలో ఉంచుకుంటే, సిక్సర్లు కొట్టడం సులువే' అని రోహిత్‌ శర్మ అన్నాడు.
న్యూఢిల్లీలో ఊహించని పరాభవం చవిచూసిన టీమ్‌ ఇండియా, రాజ్‌కోట్‌ మ్యాచ్‌కు ఒత్తిడిలో కనిపించింది. టీ20 ప్రపంచకప్‌ సమీపిస్తోన్న సమయంలో ఈ ఫార్మాట్‌లో బంగ్లాదేశ్‌ చేతిలో సిరీస్‌ ఓటమి భారత సన్నాహాకాన్ని తీవ్రంగా దెబ్బతీసేదే. ఛేదనలో రోహిత్‌ శర్మ వందో మ్యాచ్‌లో కొత్త పంథా చూపించాడు. సహజంగా నెమ్మదిగా మొదలై, ఉప్పెనలా ముంచెత్తే శైలి రోహిత్‌ది. కానీ రాజ్‌కోట్‌లో వచ్చీ రాగానే ధనాధన్‌ మొదలెట్టాడు. రోహిత్‌ శర్మ దూకుడుగా ఆడితే ప్రత్యర్థుల పరిస్థితి ఎలా ఉంటుందో అందరికీ తెలుసు. కెరీర్‌ మైలురాయి మ్యాచ్‌లో రోహిత్‌ శర్మ కండ్లుచెదిరే ఇన్నింగ్స్‌తో కదం తొక్కాడు. సిరీస్‌ను 1-1తో సమం చేసి వేటను నాగ్‌పూర్‌కు తీసుకెళ్లాడు.
ఈ ఏడాది ప్రపంచకప్‌లో ఐదు సెంచరీలతో రోహిత్‌ శర్మ ప్రభంజనం మరింత ఉదృతమైంది. స్వదేశంలో దక్షిణాఫ్రికాతో టెస్టు సిరీస్‌లో రోహిత్‌ శర్మ కెరీర్‌లో మరో మెట్టు ఎదిగాడు. ఓపెనర్‌గా అరంగ్రేట సిరీస్‌లోనే ప్లేయర్‌ ఆఫ్‌ ది సిరీస్‌గా నిలిచాడు. వరుస శతకాలు, ద్వి శతకంతో దుమ్మురేపాడు. వన్డేల్లో, టీ20ల్లో తిరుగులేని రికార్డులు రోహిత్‌ శర్మ సొంతం. టీ20ల్లో రోహిత్‌ ఇప్పటికే ఎవరికీ సాధ్యపడని రీతిలో నాలుగు సెంచరీలు బాదాడు. సఫారీపై టెస్టుల్లోనూ భారీ శతకాలు బాది ఏడాదిని తన రికార్డుల సంవత్సరంగా మలచుకున్నాడు.
- ఒకే ఓవర్లో 3-4 సిక్సర్లు కొట్టడం ఓ కళ. 45 బంతుల్లో 80-90 పరుగులు చేయటమూ ఓ కళ. విరాట్‌ కోహ్లికి సైతం ఇది సాధ్యం కాలేదు. రోహిత్‌ శర్మ నిలకడగా ఈ ఘనత సాధిస్తున్నాడు. సచిన్‌ టెండూల్కర్‌ సహచరులకు ఓ మాట చెబుతుండేవాడు. మైదానంలోనే నేను ఆ పని చేస్తున్నప్పుడు మీకెందుకు సాద్యపడదు? అని. కానీ క్రికెట్‌లో ఒకే గాడ్‌ ఉంటాడనే విషయాన్ని సచిన్‌ మర్చిపోయాడు. అతడు చేసే పని మరొకరికి సాధ్యపడదు'
- వీరెందర్‌ సెహ్వాగ్‌